與家姪季高夜語用毛內相韻
作者：劉一止
朝代：宋

paragraphs: 儒生習氣非偶然，出入文史東西家。
掃除凈盡如宿草，春風一夕已復芽。
子方妙年有奇氣，我已種種成蒼華。
文章百巧坐一窮，無地可學東陵瓜。
擩嚌山色吞湖光，凜凛尚可驅百邪。
子昔自云有仙骨，夢騎青螭籋飛霞。
要與李杜高頡頏，下視餘子窘可嗟。
寒燈夜語耿不寐，似覺冰雪生齒牙。
頗言室有法喜妻，幸是元無翁可撾。
何如從吾巢雲巔，共訪葛洪學丹砂。